Avoimuusrekisterityöryhmän kokous 1/2020

Aika 24.3.2020 klo 13:30-15:30

Paikka Kokous järjestettiin etäyhteyksiä käyttäen

Osallistujat Niklas Wilhelmsson, yksikönpäällikkö, oikeusministeriö (pj)

Juuso Oilinki, erityisasiantuntija, oikeusministeriö

Pertti Rauhio, hallintojohtaja, eduskunnan kanslia

Anna Gau, hallitussihteeri, valtiovarainministeriö

Anna Munsterhjelm, jäsen, Kansalaisyhteiskuntapolitiikan neuvottelukunta KANE

Tuomo Yli-Huttula, puheenjohtaja, Edunvalvontafoorumi

Salla Nazarenko, puheenjohtaja, Transparency Finland

Markku Jokisipilä, johtaja, eduskuntatutkimuksen keskus

Emilia Korkea-aho, apulaisprofessori

Sami Demirbas, asiantuntija, oikeusministeriö (sihteeri)

Heini Huotarinen, neuvotteleva virkamies, oikeusministeriö (sihteeri)

Anna Pohjalainen, EU-asiantuntija, oikeusministeriö (sihteeri)

1. **Kokouksen avaaminen**

Puheenjohtaja avasi kokouksen klo 13:34.

1. **Esittäytyminen**

Kokouksen alussa käytiin esittäytymiskierros.

1. **Esityslistan hyväksyminen**

Kokouksen esityslista hyväksyttiin sellaisenaan.

1. **Suomi saa lobbaukseen liittyvän avoimuusrekisterin – miten sen valmistelu aloitetaan?** (liitteet 1 ja 2)

* Valmistelun lähtökohdat (liite 1)
* Työsuunnitelmaluonnoksen läpikäynti (liite 2)

Käytiin läpi valmistelun lähtökohdat asettamismuistion pohjalta. Käytiin myös läpi sihteeristön laatima luonnos työryhmän työsuunnitelmaksi.

Työsuunnitelmaluonnosta pidettiin lähtökohtaisesti hyvänä. Aikataulutukseen liittyen useampi työryhmän jäsen toivoi, että työryhmän ja ohjausryhmän välillä järjestettäisiin yhteinen kokous luonnokseen merkittyä aikaisemmin. Työryhmän ja ohjausryhmän välistä puheyhteyttä pidettiin työn etenemisen kannalta tärkeänä. Puheenjohtaja totesi, että koronaviruksen aiheuttamasta poikkeustilasta johtuen kasvokkain tapaaminen onnistunee aikaisintaan syksyllä 2020, mutta tätä ennen voisi mahdollisesti järjestää yhteisen etäkokouksen. Sihteeristö selvittää mahdollisuutta järjestää yhteiskokous keväällä/kesällä etäyhteyksiä käyttäen. Ennen tapaamisia ja niiden välissä sihteeristö pitää ohjausryhmän ajan tasalla työryhmän työstä.

Rekisterin soveltamisalaan liittyen muutama työryhmän jäsen huomautti, että vaikka työryhmän toimeksianto koskee nimenomaan valtion tason rekisteriä, on valmistelutyössä syytä pitää mielessä myös alueelliset toimijat.

Tietotarpeisiin ja -lähteisiin liittyen sihteeristö ottaa vastaan työryhmän jäsenten ehdotuksia tausta-aineistoksi ja työryhmässä kuultaviksi asiantuntijoiksi. Esimerkiksi lobbauksen ja lobbarin määritelmät ovat valmistelun kannalta keskeisessä asemassa, ja niiden osalta täytyy varmistaa riittävä tietopohja. Lisäksi olisi hyödyllistä kuulla pitkään lobbauksen kohteena ollutta henkilöä.

Avoimuusrekisterin valmistelu tulee olemaan mahdollisimman avointa, mikä tarkoittaa muun muassa erilaisten kuulemismenetelmien hyödyntämistä ja aktiivista viestintää. Tämä sai kiitosta työryhmän jäseniltä. Verkkokuulemisten hyödyntämistä kannatettiin.

Puheenjohtaja totesi lopuksi, että työsuunnitelma on elävä asiakirja, ja sitä voidaan valmistelun edetessä muokata tarpeellisilta osin.

1. **Työsuunnitelmaluonnoksen hyväksyntä**

Hyväksyttiin työsuunnitelmaluonnos sillä tarkennuksella, että työryhmän ja ohjausryhmän yhteistapaamisten aikataulutusta on vielä pohdittava.

1. **Kevään kuulemisten suunnittelua**

Keskusteltiin sihteeristön esityksen pohjalta kevään kuulemistilaisuuksien järjestämisestä.

Työryhmän jäsenet pitivät tärkeänä, että valmistelutyön käynnistymisestä viestitään ulospäin. Vallitsevasta tilanteesta johtuen kyseeseen tulevat erilaiset verkkopohjaiset ratkaisut, esimerkiksi videon kuvaaminen. Kannatusta sai myös valmistelun alkuvaiheeseen sijoittuva, avoin verkkokuuleminen. Kuulemisten järjestämisessä on pidettävä mielessä kohdeyleisö: lobbaritoimiston ammattilainen puhuu eri kieltä kuin kansalaisjärjestön vapaaehtoistoimija. Eri ryhmiä täytyy osallistaa kullekin parhaiten sopivalla tavalla.

Todettiin, että myös osallistujajoukoltaan rajattuja kuulemistilaisuuksia/verkkokuulemisia tarvitaan. Näin varmistetaan valmistelutyön mahdollisimman kattava tietopohja.

Valmistelun aikana on kiinnitettävä huomiota ajantasaisen tiedon saatavuuteen. Lobbauksella on monen korvissa negatiivinen kaiku, vaikka sillä on keskeinen rooli edustuksellisessa demokratiassa. Viestinnällä voidaan osaltaan oikoa virhekäsityksiä.

Sihteeristö laatii työryhmän seuraavaan kokoukseen kuulemissuunnitelman.

1. **Muut asiat**

* Käytännönasioista sopiminen (mm. kevään kokousten sopiminen)

Sihteeristö on sähköpostitse yhteydessä työryhmän jäseniin kevään kokousaikatauluista sopimiseksi. Kokoukset järjestetään toistaiseksi etäyhteyksiä käyttäen. Työryhmän suunnalta esitettiin, että sihteeristö laatisi jatkossa asialistan yhteydessä toimitettavaksi muutaman ydinkysymyksen kokouksiin valmistautumisen helpottamiseksi.

Todettiin, että työryhmän jäsenen ollessa estynyt osallistumaan kokoukseen, ei sijaista voi lähettää, sillä asettamispäätöksessä ei ole nimetty varaedustajia.

Todettiin, että sihteeristö toimii varapuheenjohtajana puheenjohtajan ollessa estynyt.

Kokouksen aikana esiintyneiden teknisten ongelmien vuoksi sovittiin, että kokouksen aiheita voi kommentoida jälkikäteen sähköpostitse.

1. **Kokouksen päättäminen**

Puheenjohtaja päätti kokouksen klo 15:21.